
	Indlæg i Ørestad Avis
	


Kommentar til artiklerne om Ørestad Nord – ”Kan Ørestad Nord reddes”, skrevet af Henrik Schmidt, arkitekt maa og partner i Lundgaard og Tranberg Arkitekter A/S, 29. september 2010 og ”Ørestad Nord er velskabt”, skrevet af Kresten Bloch, byplanchef, By og Havn, 4. oktober 2010.
Ørestad – rammer og rum
Ørestad er i dag en realitet – Københavns nye bykvarter på Amager Fælled er her, 15 år efter valg af Masterplan, et projekt, som er begyndt at tegne sig i landskabet, og i befolkningens bevidsthed. Alle, der har fulgt tilblivelsen af denne nye bydel på Amager Fælled, ved, at planen om en ny bydel på dette sted mødte bred modstand, ikke mindst fra arkitektfaglig side - men heldigvis var det ikke denne del af arkitektstanden, der fik ret.

Mellem teori og praksis – mellem vision og virkelighed – er der naturligvis altid den risiko, at kvaliteter går tabt, påstande ikke holder, at virkeligheden bare er anderledes end forudsagt - vilkår, som alle praktiserende arkitekter ved, at de skal forholde sig til og tage deres del af ansvaret for.

Hvorvidt en vision holder eller bliver realiseret, afhænger naturligvis af dennes kvalitet, men også af, at øvrige parter er deres ansvar bevist. At udvikle en ny bydel kræver ud over visionære planlæggere, ansvarlige politikere og bygherrer.

Hvorvidt Ørestad Nord står til at redde – eller om den lille nye velskabte bydel i fremtiden udvikles til en sund og velintegreret del af København, afhænger i høj grad af forståelsen for den planlægning og de visioner, der allerede ligger for området – at de kvaliteter, der nu er realitet fortsat udvikles og ikke en som foreslået af Henrik Schmidt, arkitekt maa og partner i Lundgaard og Tranberg Arkitekter A/S, bliver offer for endnu en arkitektkonkurrence.

Sandheden om Ørestad Nord er nemlig, at den allerede har været interveneret af arkitekter i en sådan grad, at helheden er blevet udvandet. Hele 5 arkitektkonkurrencer, hvor landets og udlandets bedste arkitekter har givet deres bud på løsninger, ligger til grund for områdets nuværende udformning. Fra den kulinariske verden ved alle, at selv de bedste råvarer ikke bliver til et vellykket måltid, hvis for mange kokke blander sig.
Beskrivelser af byrum afhænger i høj grad af øjnene, der ser, men måske også de af forudsætninger, som beskueren medbringer – byrummet langs Emil Holms Kanal er ikke tænkt alene som den pulserende bymæssige hovedforbindelse for cykler til den indre by – det er et sammensat byrum, tænkt til stedet. Et byrum, hvor vandflade, opholdarealer og fællesvej er tænkt som en helhed, et byrum, som ikke bliver bedre af, at vandet fjernes eller misligholdes – et byrum hvor vandfladen er det samlende element, ikke en barriere - men hvis kvaliteter helt klart kunne træde tydeligere frem med en bygningsmæssig fortætning og større mangfoldighed i anvendelsen af og indhold i omkringliggende bygninger.
Det fantastiske runde hus ved Emil Holms Kanal – Tietgenkollegiet, tegnet af Lundgaard og Tranberg A/S, er et smukt eksempel på et brud på bydelens rigide plan for bygningsstrukturen, men også et eksempel på en bygning, der ikke ville have mening på dette sted uden bydelens vandelementer – den lineære Emil Holms Kanal og den slyngede Landskabelige Kanal i byparken. Tietgenkolegiet er desværre også et eksempel på en bygningsstruktur, der ikke respekterer betydningen af en bygningsmæssig fortætning omkring Emil Holms Kanal – tomrummet mellem Det Kongelige Biblioteks Anneks og Emil Holms Kanal er medvirkende til, at byrummet endnu fremstår ufærdigt.
Hvorvidt Emil Holms Kanal fysisk skal forbindes med indre by og Christianshavn, som det foreslås af Henrik Scmidt - det ville da være en oplagt mulighed - fuldstændigt som forudsat i grundlaget konkurrencen om Ørestad i 1995.
Når det drejer sig om planlægning og realisering af nye bydele, har vi som arkitekter et stort medansvar – vi bærer på visionen for rammerne og rummene - rammer og rum, som engagerede borgere senere kan fylde ud. For som bekendt planlægges de fleste byer af planlæggere og politikere – men det er tiden, der bygger dem.
Skrevet af: Tom Mose Petersen ark. maa. - indehaver af tegnestuen STOCK35. Tidligere administrerende direktør for ARKKI – tegnestuen, der gennem 10 år var ansvarlig for den arkitektfaglige del af planlægningen i Ørestad.

Billede tekst: Byfortætning ved Emil Holms Kanal – medborgerhus med mulighed for idræt på taget - bare en af mange muligheder inden for de eksisterende rammer.
